DNS-uitslae bekend ná man 31 jaar lank vermis was | Maroela Media
Dennis Haynes nadat hy met sy familie herenig is. Foto: Facebook
Volgens Desireé Haynes, Dennis se suster, het die DNS-toetse bewys dat sy en Dennis inderdaad broer en suster is. "Ek het van die begin af geweet dit is my broer Dennis. Die DNS-uitslae is net 'n stuk papier. Ek is bly dat die mense wat nog heeltyd gesê het dit is nie Dennis nie nou die bewyse het dat dit wel hy is, maar die grootste deel van ons familie het nog heeltyd geweet dit is hy," het sy gesê.
Maroela Media het vroeër berig Dennis was 22 jaar oud toe hy in 1986 van Bloemfontein na Roodepoort vertrek het vir 'n werksgeleentheid. Sy vrou en eenjarige dogtertjie het in Bloemfontein agtergebly. Dennis het egter nooit teruggekeer nie en sy familie kon hom nie in die hande kry nie. Hy is as vermis aangemeld by die polisie, maar 'n soektog na hom het niks opgelewer nie.
Volgens Desireé ly die man aan erge geheueverlies en het hy 'n vorm van breinskade opgedoen, vermoedelik nadat hy in 'n tref-en-trap-ongeluk betrokke was.
Dennis is sedertdien in 'n hartroerende oomblik met sy ma in Bloemfontein herenig en woon nou by haar terwyl die familie steeds besig is om die stukke van die legkaart van die afgelope 31 jaar aanmekaar te sit. "Ons weet basies dat hy die afgelope klompie jare haweloos in Pretoria was en gedink het sy naam is Francois. Wat ons nog moet uitpluis is wat daardie eerste 17 jaar wat hy vermis was, gebeur het," het Desireé gesê.
Desireé het gesê weens Dennis se breinskade is dit onwaarskynlik dat hy ooit weer heeltyds sal werk, maar hy doen tans handewerk en maak onder meer sleutelhouers en armbandjies om homself besig te hou. "Ons probeer hom nou by 'n plek inkry wat sy brein kan help stimuleer en ons wag vir 'n sielkundige en 'n maatskaplike werker wat ook met hom en my ma sal werk en hulle sal help om hierdie nuwe aanpassing in hul lewens te hanteer," het sy gesê.
Dennis doen handewerk om homself besig te hou. Foto: Facebook
Dennis Haynes by die rugbystadion in Bloemfontein. Foto: Facebook
Bloemfontein Gauteng Vrystaat
Wonderlike nuus, baie jare om in te haal en so bly vir sy ma se part
Hoop ons sal in die toekoms ook sulke flink diens kry met DNS toetse as dit by kriminele sake kom. Dit neem gewoonlik maaaande
Wow dit is wonderlike nuus. Ek kan net dink hoe die familie moes voel om hom na 31jaar weer te sien. Ek dink moet wees soos om n spook te sien. Veral as jy dalk gedink het dat hy nie meer lewe nie. Ek is so bly dat die storie so n mooi einde het